**Frumvarp til laga um breytingu á lögum nr. 25/1993 um dýrasjúkdóma og varnir gegn þeim, lögum nr. 93/1995 um matvæli og lögum nr. 22/1994 um eftirlit með fóðri, áburði og sáðvöru**.

Sveitarstjórn Hrunamannahrepps lýsir yfir vonbrigðum sínum með framkomið frumvarp.  Matvælaöryggi og lýðheilsa eiga alltaf að vega þyngra en viðskiptahagsmunir.
Sveitarstjórn hvetur íslensk stjórnvöld til að kanna hvort endurskoða megi viðkomandi ákvæði innan EES samningsins með það að markmiði að sækja um undanþágu fyrir Ísland vegna lítillar notkunar á sýklalyfjum í landbúnaði og alþjóðlegra skuldbindinga hvað varðar verndun íslenskra búfjárkynja. Lág sjúkdómastaða og hreinar landbúnaðarvörur eru mikils virði. Sýklalyfjaónæmar bakteríur eru raunveruleg ógn og krefur sveitarstjórn stjórnvöld um að eftirlit með innfluttu kjöti og eggjum verði þannig háttað að ekki verði hægt að leysa vörur úr tolli fyrr en staðfest hefur verið með sýnatöku að ekki séu sýklalyfjaónæmar bakteríur til staðar í viðkomandi vörum. Einnig að þær landbúnaðarvörur sem hingað eru fluttar inn lúti sömu reglum, t.d. varðandi aðbúnað dýra, og gerð er krafa um við íslenska bændur.
Grunnstoðir sveitarfélagsins Hrunamannahrepps er landbúnaður en með frumvarpi þessu er verið að vega að þeim grunnstoðum.